

**החברה הישראלית**

**מדיניות הממשלה לשילוב יוצאי אתיופיה בחברה הישראלית "דרך חדשה"**

מגיש: רונן הררי

מנחה אקדמי: ד"ר נרי הורוביץ

**פברואר 2019**

****

תוכן עניינים

**[תקציר](#_Toc3893550)** [3](#_Toc3893550)

[**מבוא** 3](#_Toc3893551)

[**עולי אתיופיה- רקע היסטורי ומאפיינים** 5](#_Toc3893552)

[**מאפיינים תרבותיים וחברתיים [3]** 6](#_Toc3893553)

[**"דרך חדשה" - מדיניות הממשלה לשילוב יוצאי אתיופיה בחברה הישראלית** 7](#_Toc3893554)

[**"אבני היסוד":** 8](#_Toc3893555)

[**תמונת המצב שזוהתה בדו"ח - 2016 (שנתיים לאחר תחילת "דרך חדשה")** 9](#_Toc3893556)

[**תמונת מצב** (נכון ל- 2017) 10](#_Toc3893557)

[**יישום "דרך חדשה" בבאר שבע - ראיון עם מנהלת צוות עובדים סוציאליים [6]** 14](#_Toc3893558)

[**סיכום** 15](#_Toc3893559)

[**סימוכין** 17](#_Toc3893560)

**מדיניות הממשלה לשילוב יוצאי אתיופיה בחברה הישראלית "דרך חדשה"**

# **תקציר**

בשנת 2013 פרסם משרד מבקר המדינה את דוח 63 ג' ומתח ביקורת חריפה על ניהול תכנית החומש לקליטה ושילוב יוצאי אתיופיה בחברה הישראלית. כפועל יוצא מדו"ח זה התקבלה בפברואר 2014 החלטת ממשלה לעבודה בינמשרדית רחבה שתמליץ בפני הממשלה על מדיניות חדשה לקידום שילובם המיטבי של יוצאי אתיופיה בחברה הישראלית. ביולי 2015, שאישרה הממשלה את קבלת "אבני היסוד" לתכנית. בינואר 2016, אישרה הממשלה את תכנית משרד הכלכלה והתעשייה לשילוב יוצאי אתיופיה בחברה הישראלית בהיקף תקציבי של 55 מיליון ש"ח בפריסה ארבע שנתית. עבודה זו מציגה את הרקע ההיסטורי, המאפיינים ותוכנית הממשלה לשילוב יוצאי אתיופיה בחברה הישראלית כולל תמונת המצב שנתיים לאחר קבלת ההחלטה בנושא (2016) ותמונת מצב נכון ל- 2017 בהתאם לנתוני הלשכה למסחר וסטטיסטיקה. מתוכם ניתן ללמוד כי חל שיפור בשילובה של הקהילה האתיופית בישראל אך עדיין קיימים פערים הנדרשים להמשך טיפול. בנוסף, מוצג ראיון עם מנהלת צוות עובדים סוציאליים על אופן המימוש בבאר שבע נכון ל 2019.

# **מבוא**

רבים מבין ה"עולים" האתיופים כבר בעלי וותק של יותר מ- 30 שנים בארץ, ורוב הדור הצעיר הינו יליד הארץ. אף-על-פי-כן, תהליך קליטתם והשתלבותם עדיין לא תם. שימור מצבם כ"עולים חדשים" והשארת האחריות הכוללת לטיפול בהם בידי משרד העלייה והקליטה, ללא מועד סיום, 'קיבע' את זרותם ותייג אותם כשונים וכנזקקים ברמה החברתית, ומנע את השתלבותם המיטבית בחברה הישראלית. נוסף על כך, במרוצת השנים אירעו אירועים שונים שהיה בהם כדי להצביע על יחס מפלה ואף גזעני מצד הממסד ואף מהחברה הישראלית, כגון: אי קבלת ילדים לבתי ספר, שיטור יתר, העדר הכרה בהיבטים שונים של המסורת היהודית הדתית האתיופית על ידי הממסד הרבני ואירועים נוספים. כל אלה העצימו את התחושות הקשות של יוצאי אתיופיה. אחד מהאירועים המכוננים ביחס הממסד כלפי יוצאי אתיופיה הינו "פרשת הדם" שנחשפה בתקשורת ב- 1996, כאשר התברר שתרומות מנות דם של יוצאי אתיופיה הושמדו ללא ידיעת התורמים. אירוע מכונן נוסף התרחש בינואר 2012 בו, נחשף בתקשורת כי בקריית מלאכי קיים הסכם בין התושבים שלא להשכיר את דירותיהם ליוצאי אתיופיה ממניעים גזעניים. חשיפה זו הציתה גל מחאות של צעירים יוצאי אתיופיה שקראו לממשלה להיאבק ביתר שאת בתופעות הגזענות והאפליה כלפיהם. לאחר דיונים רבים, גיבשה הממשלה החלטה נוספת לסיוע ליוצאי אתיופיה, בדגש על קידום תעסוקת צעירים.

עוד ב- 2008, מתוך רצון לשנות את המצב הקיים, מינה ראש הממשלה דאז מר אהוד אולמרט, צוות בין משרדי, בשיתוף נציגים יוצאי אתיופיה שנועד לגבש סדרת מענים ליוצאי אתיופיה בתחומי החיים השונים. בעקבות זאת, התקבלה החלטת ממשלה 3116 ל"תכנית חומש לשיפור קליטת בני העדה האתיופית".

בשנת 2013 פרסם משרד מבקר המדינה את דוח 63 ג' ומתח ביקורת חריפה על ניהול תכנית החומש לקליטה ושילוב יוצאי אתיופיה בחברה הישראלית. המסקנות החריפות העמיקו את משבר האמון של הקהילה בממשלה וחיזקו בקרב פעילים יוצאי אתיופיה את התחושה כי נדרש שינוי מהיסוד בדפוסי העבודה הממשלתיים ולא רק תגבור תקציבי. בעיקר, החלה להתבסס ההכרה כי יש להפסיק את הפעילויות המבדלות ולהטמיע תפיסות עבודה שוויוניות הרואות את יוצאי אתיופיה כאזרחים ישראלים לכל דבר, אשר האחריות הממשלתית כלפיהם אינה שונה מזו של כל אזרח ישראלי אחר.

ב- 9 לפברואר 2014 התקבלה החלטת ממשלה מספר 1300 שהטילה על משרד העלייה והקליטה, לקיים עבודה בינמשרדית רחבה, ולהמליץ בפני הממשלה על מדיניות חדשה לקידום שילובם המיטבי של יוצאי אתיופיה בחברה הישראלית, תוך קיום הליך התייעצות רב-מגזרי רחב. החלטה מספר 324 מיום 8 ביולי 2015, שאישרה את קבלת "אבני היסוד" לתכנית.

ב- 18/1/2016 הממשלה אישרה את תכנית משרד הכלכלה והתעשייה לשילוב יוצאי אתיופיה בחברה הישראלית בהיקף תקציבי של 55 מיליון ש"ח בפריסה ארבע שנתית. כאשר היעד המרכזי הינו "**שילובם של אלפי עובדים ועובדות בתעסוקה איכותית והולמת, תוך הגדלת רמת ההשתכרות ושיעורי התעסוקה**".

בספטמבר 2016, הופץ המסמך "דרך חדשה - מדיניות הממשלה לשילוב יוצאי אתיופיה בחברה הישראלית" [1], הסוקר את הפעולות שנקטה הממשלה במהלך השנתיים שחלפו מאז ההחלטה בנושא.

עבודה זו מציגה את הרקע ההיסטורי והמאפיינים של הקהילה האתיופית בישראל. את "מדיניות הממשלה לשילוב יוצאי אתיופיה בחברה הישראלית - דרך חדשה", תמונת המצב שזוהתה בדו"ח 2016 שנתיים לאחר קבלת ההחלטה בנושא ותמונת מצב נכון ל- 2017 בהתאם לנתוני הלשכה למסחר וסטטיסטיקה, וסיכום הממצאים. מתוכם ניתן ללמוד כי חל שיפור בשילובה של הקהילה האתיופית בישראל אך עדיין קיימים פערים הנדרשים להמשך טיפול. בנוסף, מוצג ראיון עם מנהלת צוות עובדים סוציאליים על אופן מימוש "דרך חדשה" בבאר שבע נכון ל 2019.

# **עולי אתיופיה- רקע היסטורי ומאפיינים**

בסוף שנת 2017 מנתה האוכלוסייה ממוצא אתיופי בישראל 148.7 אלף תושבים, 87.0 אלף ילידי אתיופיה (כ-59%) ו-61.7 אלף ילידי ישראל שאביהם נולד באתיופיה (כ-41%).

מאז ראשית העלייה בתחילת שנות ה- 80, עברו קרוב ל-40 שנים. בתקופה זו חלו תמורות במגוון תחומי חיים בקרב קבוצת אוכלוסייה זו ועדיין ניצבים בפני הקהילה ובפני החברה הישראלית אתגרים רבים להשתלבותם בארץ.

גלי העלייה הראשונים לארץ היו בין השנים 1977- 1984 במבצע זה המסגרת המשפחתית התפצלה. בעליה זו עלו דרך סודן כ- 5,000 עולים באמצעות ספינות חיל הים ובמטוסים. כ- 4,000 עולים נוספים נספו ממגפות, רעב והתקפות של שודדים.

1984 – "**מבצע משה**" מבצע שבו מופעלת רכבת אווירית שהעלתה 8,000 עולים בחשאי, רובם מחבל גונדר. בתחילת 1985 היה דלף מידע אודות המבצע, דבר שהביא שגרם להפסקתו.

1988-1991 – "**מבצע שלמה**" בו הועברו 15,000 יהודים כפריים מצפון המדינה לאדיס אבבה במימון קהילות יהודיות ושוכנו במחנות פליטים בהמתנה לעלייה.

1987-1990- יש הסכמה להעלות 5,000 פליטים בחודש תמורת עזרה כלכלית של ישראל לאתיופיה הנמצאת במשבר כלכלי בשל בצורת קשה.

24-25/5/1991 - במבצע זה הועלו כ- 14,500 עולים יהודי אתיופיה ששהו במחנות מעבר באמצעות 30 מטוסים של חייל האוויר.

השוני בין העולים האתיופים לבין החברה הישראלית היה ניכר ביותר בתחומים שונים ומגוונים, כגון: שפה, פרקטיקה דתית, מנהגים סביב טומאה וטהרה, מבנה המשפחה, תפיסות עולם, וכן צבע העור. עם עלייתם של עולי אתיופיה לארץ בלטו פערים תרבותיים במספר תחומים בהשוואה לחייהם באתיופיה [2]:

**החיים כקבוצה**: בני העדה האתיופית חיו במבנה קבוצתי סגור, ונהגו להיעזר האחד בשני.

**כבוד**: האווירה בחברה האתיופית היא סמכותית וישנה היררכיה ברורה. האב עומד בראש המשפחה וניתן לו כבוד. הצעיר בקהילה מחויב לציית ולשרת את המבוגר ממנו. חברי הקהילה לעולם לא יאמרו "לא" לבעל סמכות עד כדי כך שיעדיפו לומר "כן, כן" ולאחר מכן לא לבצע. לא שואלים שאלות את הסמכות ועונים בקצרה.

 **תעסוקה:** באתיופיה עסקו ברובם בעבודה חקלאית. עולים אלה שולבו בחברה הישראלית במקומות תעסוקה, שהשתכרו במשכורת מינימום, וזאת לעיתים לאחר שעברו קורסי הכשרה, שסייעו להם להתאים עצמם למציאות החדשה. עולים שהיו בעלי השכלה פורמאלית באתיופיה, או בעלי יכולת ללימודים אינטנסיביים שולבו בארץ במקצועות חופשיים במקומות עבודה שונים ומגוונים.

**חינוך:** באתיופיה לא היה נהוג "חינוך חובה" ובעלי ההשכלה היו אלה שבחרו בכך ונאלצו להיפרד ממשפחתם במקומות המרוחקים מהבית. בארץ מצאו העולים "חינוך חובה", חופש בחירה במוסדות החינוך, חינוך מהגיל הרך, שיתוף ההורים באחראיות לחינוך, ובעיקר החשיבות המכרעת של ההשכלה לקידום כלכלתי וחברתי. הסתגלות ההורים למצב החדש היא אחת הבעיות הקשות והקריטיות שעומדות בפני העדה בתהליך השתלבותה בחיי הארץ. סטודנטים עולי אתיופיה באוניברסיטאות פתורים משכר לימוד ומקבלים מענקים ממנהל הסטודנטים, ארגונים ומקרנות. ולכן למרות כל הקשיים הולך ומתרבה מספר התלמידים שמסיימים בחינות בגרות והלומדים ומסיימים לימודיהם באוניברסיטאות.

**צבא:** המוטיבציה לשירות בקרב יוצאי אתיופיה גבוהה ביותר. שיעור גבוה של בני נוער יוצאי אתיופיה מתכוונים לשרת בצבא או בשירות לאומי (97% מבני הדור השני ו- 91% מבני הדור הראשון). 95% מקרב בני העדה מתגייסים לצה"ל בשיעור שעולה על הממוצע הכללי, מהם אחוז גבוה מאוד ליחידות קרביות. יחד עם זאת, נתוני צה"ל מצביעים על פערים ניכרים בין ציוני הקב"א של יוצאי אתיופיה לציונים בכלל המתגייסים, ולכך יש השלכה על השיבוץ ביחידות ובתפקידים בצבא. בצבא אמנם נעשים מאמצים ניכרים לשילוב מיטבי של יוצאי אתיופיה, ועם זאת מיצוי הגיוס של חיילים יוצאי אתיופיה נמוך בהרבה מזה של יתר האוכלוסייה, וקיים ייצוג גבוה של בני הקהילה בבתי הכלא הצבאיים ובקרב הנושרים מהשירות הצבאי כך לדוגמא, שיעור יוצאי אתיופיה שהיו כלואים ב-2011 בבתי-כלא צבאיים עמד על כ-12% מכלל הכלואים, שיעור גבוה במידה ניכרת ביותר משיעור יוצאי אתיופיה בכלל האוכלוסייה. עבירות עריקות, נפקדות ומשמעת היו הסיבות העיקריות לכליאת חיילים יוצאי אתיופיה.

## **מאפיינים תרבותיים וחברתיים [3]**

1. התנהגות כלפי בעל סמכות – מחויבות לקוד של כבוד בין הכפוף לבין בעל הסמכות.
2. אין אומרים "לא" לסמכות – ציות מוחלט, במקום סירוב, שתיקה. אין סירוב, אפשר להציע חלופה, ולא לקיים אותה. אין לקיים ויכוח, או סכסוך עם הסמכות.
3. להימנע מלשאול או ליזום מול סמכות – אדם נדרש לענות בקצרה, מבלי להרחיב על מה שלא נשאל.
4. שפת גוף מיוחדת ומחוות של כבוד – הרכנת גוף כלפי דמות מסורתית או שילוב ידיים מאחורי הגו בתגובה לפניה של זקן מכובד. לחיצת יד בשתי ידיים וכדומה.
5. צניעות וביישנות – על ביטוייהם הגופניים – להשפיל עיניים מול אב או סמכות. מבט ישיר משמעותו = חוצפה. נערה אמורה לצחקק, לא להביט בעיני מבוגר, לא ליזום שיחה, לענות רק כשהיא נשאלת, לדבר בשקט. ילד מתבייש = ילד מנומס.
6. קיום הבטחות – מאמין לדברי אנשים. הבטחה פירושה התחייבות לקיים.
7. התייחסות – קיימת ציפייה שבעל סמכות יתייחס ולא יתעלם מקיומו. חוסר התייחסות נתפס כפוגע.
8. הימנעות מפגיעה או מאפליה – אין לחשוף חולשות בפומבי. אם בעל הסמכות לא ינהג כך, יאבד את האמון כלפיו. אפליה חוזרת ונשנית גורמת לאובדן האמון ולשבירת קוד הכבוד החברתי.
9. סבלנות וזמן – אין צורך לדבר לעניין. אפשר וצריך לדבר בנינוחות ובאריכות. הזמן לא ממלא תפקיד חשוב.
10. שמירת סודות – ערך יסוד. אדם היודע לשמור סוד "בבטנו" נחשב למכובד ומוערך. מפיץ סוד נחשב לרכלן וסכסכן.
11. הסמכות הרוחנית – באתיופיה תפקיד זה מולא על ידי הכוהנים ("קייס"). הם הוכשרו לכך מילדותם והמשרה עברה בירושה מאב לבן.
12. מעמד האישה – בארץ שונה מעמדה לחלוטין. האישה הועצמה נפתחו בפניה אפשרויות לרכישת השכלה ומקצוע, התאפשר להיות בעלת שליטה על משאבים כספיים. עצמאותה של האישה גרמה לחוסר איזון שהוביל לסכסוכים וגירושים.
13. מעמד הגבר – מעמד הגבר נחלש בארץ. הפך מעצמאי לשכיר, מבעל מקצוע לחסר מקצוע וקיים קושי לפרנס כיחיד את משפחתו.
14. מעמד הילדים – בישראל מעמדם התחזק במרכז המשפחה. נקלטו מהר יותר והפכו למתווכים עבור הוריהם.
15. מוסד השידוכים הצמצם לחלוטין והצעירים החלו לבחור את בני זוגם בכוחות עצמם.
16. שמירת השבת והכשרות – היוו מאפיין עיקרי באתיופיה והשתנו לחלוטין בישראל, דבר שהפתיע אותם בהשוואה לציפיותיהם מארץ הקודש.

# **"דרך חדשה" - מדיניות הממשלה לשילוב יוצאי אתיופיה בחברה הישראלית**

בשנת 2013 פרסם משרד מבקר המדינה את דוח 63 ג' ומתח ביקורת חריפה על ניהול תכנית החומש. בין היתר הדוח מציין כי התכנית תוקצבה באופן לא ראוי, לא נוהלה באופן מיטבי, ובהעדר מדדי הצלחה, לא ברור אם השיגה את יעדיה, למרות המשאבים הכספיים שהושקעו בה. המסקנות החריפות העמיקו את משבר האמון של הקהילה בממשלה וחיזקו בקרב פעילים יוצאי אתיופיה את התחושה כי נדרש שינוי מהיסוד בדפוסי העבודה הממשלתיים ולא רק תגבור תקציבי. בעיקר, החלה להתבסס ההכרה כי יש להפסיק את הפעילויות המבדלות ולהטמיע תפיסות עבודה שוויוניות הרואות את יוצאי אתיופיה כאזרחים ישראלים לכל דבר, אשר האחריות הממשלתית כלפיהם אינה שונה מזו של כל אזרח ישראלי אחר.

ב- 9 לפברואר 2014 התקבלה החלטת ממשלה מספר 1300 שהטילה על משרד העלייה והקליטה, לקיים עבודה בינמשרדית רחבה, ולהמליץ בפני הממשלה על מדיניות חדשה לקידום שילובם המיטבי של יוצאי אתיופיה בחברה הישראלית, תוך קיום הליך התייעצות רב-מגזרי רחב.

למהלך התכנוני היו שותפים 12 משרדי ממשלה: העלייה והקליטה, ראש הממשלה, אוצר, חינוך, רווחה ושירותים חברתיים, ביטחון, כלכלה ותעשייה, שוויון חברתי, בינוי ושיכון, בריאות, ביטחון פנים, תרבות וספורט, ולקחו בו חלק אלפי בעלי עניין, ביניהם יוצאי אתיופיה, אנשי מקצוע, מומחים מהאקדמיה, נציגי ממשלה ורשויות מקומיות.

החלטה מספר 324 מיום 8 ביולי 2015, שאישרה את קבלת "אבני היסוד" לתכנית. את התכניות המשרדיות מרכז משרד ראש הממשלה.

## **"אבני היסוד":**

**שילוב מיטבי** - קידום שילובם של יוצאי אתיופיה משמעו שילוב בכל תחומי החיים והחברה. מטרה זו צריכה להשפיע על תכנים ודרכי הפעולה. חשוב להימנע ממצב בו שילוב עלול להיות מלאכותי.

**רב גוניות בקרב יוצאי** **אתיופיה** - נקודת המוצא היא שיש להתייחס ליוצאי אתיופיה כאוכלוסייה מגוונת שאינה מקשה אחת.

**חיזוק התא המשפחתי** - מתוך כבוד למורשת, למסורת ולתרבות ומתוך שמירה על כבוד האדם וחירותו, יש לתת כבוד למקומה של המשפחה כמקום גידולו הטבעי של הילד ולמקומם של ההורים כבעלי האחריות ההורית לדאוג לטובתם של ילדיהם. כאשר יש צורך בך, יש לתת להורים כלים מתאימים כדי לסייע להם לממש את אחריותם כלפי הילד. מתן כלים להורים ייעשה מתוך כבוד למורשתם ומתוך רגישות תרבותית. כל התערבות בתא המשפחתי שלא בהסכמת ההורים, תיעשה על פי כל דין.

**סגירת פערים** - הצלחה תהיה במצב בו המדדים בקרב יוצאי אתיופיה, יהיו זהים למדדים בכלל החברה הישראלית.

**מצוינות ומנהיגות** - יש בכוחם של יוצאי אתיופיה לתרום תרומה משמעותית ולהוביל בחברה הישראלית ובקהילה עצמה. על מנת לאפשר ליוצאי אתיופיה לפרוץ את תקרת הזכוכית, יש לאתר, לקדם ולאפשר למנהיגות ולמנהיגים מקרב יוצאי אתיופיה להשתלב בעמדות מפתח בחברה הישראלית.

**החברה הישראלית** - חוזקה של חברה נמדד ביכולתה להתמודד עם תופעות של גזענות, ולקדם סובלנות ולכידות חברתית בהובלת מעצבי תודעה כגון: אנשי חינוך, מרצים, מפקדים, רופאים, אחיות, מהנדסים, שוטרים, אנשי תקשורת ופקידים נותני שירות. ובאמצעות הנמצאים בחזית השירות הממשלתי: שוטרים, עובדים סוציאליים, רופאים, אחיות, אנשי מערך בריאות הנפש, מורים, גננות, מנהלים ומפקדים בצה"ל שיידרשו לעבור הכשרה ייעודית למתן שירותים וטיפול באוכלוסיות מגוונות ("כשירות תרבותית").

**מנגנון היישום, שותפות בשינוי** - מדיניות הממשלה לשילוב יוצאי אתיופיה רחבה, וכוללת עשרות פעולות שונות שצריכים לבצע משרדי הממשלה השותפים. תחת מנכ"ל משרד ראש הממשלה יוקם צוות יישום ומעקב, שיפעל במהלך ארבע שנים, לטובת מעקב אחר יישום כל החלטה העוסקת בקידום שילובם של יוצאי אתיופיה. מנגנון היישום נדרש להבטיח את השגת התוצאות והתפוקות של המהלך, מיצוי התקציבים המוקצים לו, הובלת מהלכי שינוי על בסיס מדידת התוצאות וניהול של כלל מעגלי השותפים למהלך.

ב- 18/1/2016 הממשלה אישרה את תכנית משרד הכלכלה והתעשייה לשילוב יוצאי אתיופיה בחברה הישראלית בהיקף תקציבי של 55 מיליון ש"ח בפריסה ארבע שנתית.

**היעד המרכזי**: שילובם של אלפי עובדים ועובדות בתעסוקה איכותית והולמת, תוך הגדלת רמת ההשתכרות ושיעורי התעסוקה.

​כחלק מהמהלך הממשלתי לשילוב מיטבי של יוצאי אתיופיה בחברה הישראלית, אישרה וועדת השרים לקידום שילובם בחברה הישראלית של אזרחי ישראל ממוצא אתיופי תכנית ייעודית רב שנתית. התכנית שהוגשה על ידי משרד הכלכלה והתעשייה מתמקדת ביעדי מדיניות הבאים: שילוב בתעסוקה איכותית הולמת כישורים תוך הגדלת רמת ההשתכרות ושיעורי התעסוקה, פיתוח וקידום ההון האנושי והעלאת שיעור היזמות העסקית.

התכנית כוללת, בין היתר, הכוונה לשדרוג תעסוקתי, מתן שוברים להכשרה מקצועית, השקת קרן יזמות ייעודית ותכנית לתמרוץ מעסיקים להעסקת יוצאי אתיופיה בשכר גבוה ומסלול להשמת אקדמאיים. מדד ההצלחה המרכזי העומד בראש התכנית הנו שדרוג תעסוקתי תוך שילוב במעגל התעסוקה של 3,600 איש מיוצאי אתיופיה.

בספטמבר 2016, הופץ המסמך "דרך חדשה - מדיניות הממשלה לשילוב יוצאי אתיופיה בחברה הישראלית". המסמך סוקר את הפעולות שנקטה הממשלה במהלך השנתיים שחלפו מאז ההחלטה בנושא, ואת המאמץ בגיבוש מדיניות חדשה שתהווה נקודת מפנה בתפיסת שילובם של יוצאי אתיופיה בחברה הישראלית. בפתיחה של המסמך הנ"ל הובאו דברי רוה"מ ושרת העלייה והקליטה (חה"כ סופה לנדבר שסיימה את תפקידה ב- 18/11/18)

**תמצית דברי רוה"מ** (בנימין נתניהו) בנושא:

"...לאור לימוד הצרכים והרצונות של אזרחי ישראל יוצאי אתיופיה אנו בוחנים את מדיניות הממשלה כפי שהייתה נהוגה עד כה ונוקטים צעדים חדשים שיביאו למימוש זכויותיהם בכל תחומי החיים".

"בתכניות העבודה של משרדי הממשלה מהדהד קולם של יוצאי אתיופיה בישראל. התכניות משקפות את הכבוד שהממשלה רוחשת לבני הקהילה, והן נותנות ביטוי להבנה שצמצום פערים חייב להיעשות בהתנהלות משלבת ולא מבדלת. מחובתנו להעניק לכל אחד ואחת חינוך איכותי, הזדמנות לשירות משמעותי בצה"ל או בשירות הלאומי, ואפשרויות להשתלבות מוצלחת בשוק העבודה. ההזדמנות לאופק תעסוקתי ולמיצוי היכולות האישיות מושתתת על הכרה במגוון האנושי של בני הקהילה וכבוד לתא המשפחתי"....

**תמצית דברי שרת העלייה והקליטה** (חה"כ סופה לנדבר - סיום תפקיד 18/11/18) בנושא:

"....תוך כדי מחשבה על איך ייראה התהליך, החלטנו כי חלק מרכזי בו יוקדש להקשבה לקהילת יוצאי אתיופיה ולשימת לב מיוחדת לדגשים אותם הם מביעים. ייחודו של מתווה "דרך חדשה" גלום בשיתופה של קהילת יוצאי אתיופיה בכל שלביו ובבניית המדיניות החדשה תוך התאמה לצרכי הקהילה כפי שהם באים מהקהילה עצמה - בכך התרומה לחברה הישראלית כולה"....

## **תמונת המצב שזוהתה בדו"ח - 2016 (שנתיים לאחר תחילת "דרך חדשה")**

**ילדים** - פער בינוני

18% מהילדים אובחנו כבעלי צרכים מיוחדים הזכאים לחינוך מיוחד (שאר האוכלוסייה, 11%).

25 בתי ספר בהם למעלה מ- 1/3 מילדים הינם יוצאי אתיופיה.

10% פער בין ממוצע הציונים של תלמידים יוצאי אתיופיה במבחני המיצ"ב בכיתות ה'.

35% מההורים לא הגיעו לאספות הורים (שאר האוכלוסייה, 11%).

**נערים** - פער גבוה

53.7% שיעורי הזכאות לתעודת בגרות מבין תלמידי כיתות יב'. (שאר האוכלוסייה, 65.5%).

11.2% מבני הנוער השוהים במעונות חסות הנוער, הינם יוצאי אתיופיה.

50% סיכוי לקבל תעודה שמאפשרת כניסה לאוניברסיטה, ביחס לתלמיד שאינו יוצא אתיופיה.

600 תלמידים משתתפים בתוכנית למצטיינים.

**צעירים** - פער גבוה

2.1% מהגברים ו- 4.7% מהנשים משרתים כקצינים וקצינות בהתאמה לכלל צה"ל 8.2%, 7.7%.

24.4% מהגברים ו- 12.7% מהנשים נושרים מהשרות הצבאי בהתאמה לכלל צה"ל 16.5%, 8.5%.

11.4% מהגברים ו- 13.2% במצבת הכלואים, כלומר פי 3.4 ו- 4.6 משיעורם באוכלוסייה בהתאמה.

79% מהגברים ו- 81% מהנשים משרתים בשירות משמעותי בהתאמה לכלל צה"ל 84%, 87%.

100 מתנדבים לשנת שרות.

146 משתתפים במכינות אופק.

146 משתתפים במכינות קדם צבאיות.

**בוגרים ומשפחות** - פער בינוני

72% מועסקים לעומת כלל האוכלוסייה 79%.

10.5% מועסקים כמנהלים או בעלי משלוחי יד אקדמיים לעומת כלל האוכלוסייה 36.6%.

37"5 פער בהכנסות יוצאי אתיופיה לעומת הממוצע בכלל האוכלוסייה.

23.1% מיוצאי אתיופיה העובדים בשירות המדינה הינם אקדמאים לעומת 58.4%.

52% מיוצאי אתיופיה שנולדו באתיופיה רשומים בשירותי הרווחה לעומת 14%.

שכיחות הסוכרת בקרב יהודים יוצאי אתיופיה גדול פי 2.4 משאר האוכלוסייה.

## **תמונת מצב** (נכון ל- 2017)

הנתונים הינם נכון ל- 2017 [4] בהתאם לדוח הלשכה המרכזית לסטטיסטיקה האוכלוסייה ממוצא אתיופי בישראל - לקט נתונים לרגל חג הסיג 5/11/2018: בשנת 2017 הגיעו מאתיופיה לישראל 1,467 איש (מהם 37 עולים ו-1,430 דרך איחוד משפחות). במסגרת קיום החלטת הממשלה בנושא בני הפלשמורה, הגיעו לישראל באיחוד משפחות 1,430 איש בשנת 2017, 174 איש בשנת 2016 ו-120 איש במהלך 2015.

ציור 1: עולים מאתיופיה 1984-2017

**מבנה הגילים** של העולים מאתיופיה בשנת 2017 היה צעיר יחסית לשאר העולים באותה שנה. הגיל החציוני של העולים מאתיופיה עמד על 20 שנים, בהשוואה לכ-31 שנים בקרב כלל העולים לישראל בשנת 2017.

בסוף שנת 2017 הגיע חלקם של הילדים בני 14-0 ממוצא אתיופי ל-27.4% מאוכלוסייה זו (מתוכם כ-87.8% ילידי ישראל). אחוז בני 65 ומעלה בקרב האוכלוסייה ממוצא אתיופי הגיע לכ-6.2% (כ-100% ילידי חו"ל).

ציור 2: האוכלוסיה ממוצע אתיופי לפי גיל ומין, בסוף 2017

**תפרוסת גיאוגרפית**: חלקה של האוכלוסייה האתיופית בכלל האוכלוסייה בישראל קטן מ-2%. 45% מהאוכלוסייה ממוצא אתיופי מתגוררת במרכז הארץ: 57 אלף איש במחוז המרכז (38.3%) ועוד כ-10 אלף במחוז תל אביב (6.8%). כרבע מהאוכלוסייה מתגוררת במחוז הדרום - 36 אלף איש. מבין היישובים העירוניים בסוף שנת 2017, היישוב שבו מספר התושבים ממוצא אתיופי הגבוה ביותר היה נתניה (11.7 אלף איש). היישוב שבו אחוז התושבים ממוצא אתיופי הגבוה ביותר מכלל אוכלוסיית היישוב, היה קריית מלאכי (16.5%). בכמה יישובים הקהילות ממוצא אתיופי מתרכזות בשכונות מסוימות.

ציור 3: האוכלוסייה האתיופית לפי אזורים בארץ, 2017.

**נישואין וגירושין (2016):** במהלך השנה נישאו בישראל 894 חתנים ו-969 כלות ממוצא אתיופי, 92% מהם נישאו לראשונה. 88% מהנישאים ממוצא אתיופי נישאו לבן/בת זוג מאותו המוצא, גברים יותר מנשים (92% ו-85%, בהתאמה). במהלך 2016 התגרשו 349 גברים ו-370 נשים ממוצא אתיופי. שיעור הגירושין בקרב האוכלוסייה ממוצא אתיופי הוא יותר מפי שניים משיעור הגירושין באוכלוסייה היהודית. כ-19 מכל 1,000 הנשואים התגרשו, לעומת כ-9 ל-1,000 הנשואים בקרב כלל היהודים.

**לידות** **חי**: בשנת 2017 נולדו 3,809 תינוקות לנשים ממוצא אתיופי, כ-86% מהן ילידות אתיופיה. באותה שנה, היה מספר הילדים הממוצע שאישה ממוצא אתיופי צפויה ללדת במהלך חייה 2.97 ילדים, בהשוואה ל-3.05 ילדים בקרב אוכלוסיית היהודיות והאחרות.

**משקי בית** (אדם אחד או כקבוצת אנשים הגרים יחד בדירה אחת באופן קבוע ברוב ימות השבוע ויש להם תקציב הוצאות משותף למזון. משק בית יכול לכלול אנשים שאינם קרובי משפחה): מספר משקי הבית הממוצע של יוצאי אתיופיה בישראל לשנים 2017-2015 הינו 36.2 אלף משקי בית. בדומה לכלל האוכלוסייה היהודית כ-83% ממשקי הבית של יוצאי אתיופיה הם משקי בית משפחתיים, מתוכם כ-77% של משפחה אחת בלבד. גודל משק הבית הממוצע של יוצאי אתיופיה הוא 3.89 נפשות, גבוה בהשוואה לכלל האוכלוסייה (3.32) וכן בהשוואה למשקי הבית היהודיים והאחרים (3.10).

**משפחות**: בישראל 31 אלף משפחות של יוצאי אתיופיה. ליותר ממחצית מהמשפחות מבנה מסורתי, הכולל זוג עם ילדים בכל גיל (כ-62%), בדומה למשפחות היהודיות ואחרות (59%). אחוז המשפחות החד-הוריות בקרב המשפחות של יוצאי אתיופיה גבוה במיוחד, כ-26%, יותר מפי שניים מאחוז המשפחות החד-הוריות בכלל האוכלוסייה ובקרב המשפחות היהודיות והאחרות (כ-12%).

**תלמידים במערכת החינוך**: בחינוך היסודי והעל-יסודי למדו בשנת הלימודים תשע"ז (2016/17) 32,486 תלמידים ממוצא אתיופי, שהם כ-2.5% מכלל התלמידים בחינוך העברי. בציור 4 ניתן לראות כי אחוז התלמידים בחינוך הממלכתי ובחינוך החרדי הינו במגמת עליה ובחינוך הממלכתי-דתי במגמת ירידה. ילדים ילידי אתיופיה יעדיפו את החינוך הדתי (ממלכתי-דתי + חרדי) עם העדפה לממלכתי דתי ולעומת זאת, עבור ילדים שאביהם יליד אתיופיה, ישנה חלוקה דומה בין החינוך הדתי לחינוך הממלכתי.



ציור 4: תלמידים ממוצא אתיופי לפי פיקוח

**בחינות בגרות**: בשנת הלימודים תשע"ז (2016/17) ניגשו לבחינות הבגרות 2,741 תלמידים בכיתות יב' ממוצא אתיופי (ילידי אתיופיה או ילידי ישראל שאביהם יליד אתיופיה). שיעור הניגשים לבחינות הבגרות מקרבם הגיע ב-2017 ל-91.3% בהשוואה ל-94.5% בקרב כלל החינוך העברי. שיעורי הזכאות של יוצאי אתיופיה נמוכים יותר לעומת החינוך העברי - 61.9% ו-78.7%, בהתאמה. יחד עם זאת, הם נמצאים במגמת עלייה בשנים האחרונות. שיעור בעלי תעודת בגרות העומדת בדרישות הסף של האוניברסיטאות עמד על 39.7% מבין התלמידים יוצאי אתיופיה, לעומת שיעור של כשני שלישים (68.6%) מבין כלל תלמידי החינוך העברי.

**השכלה גבוהה**: כחמישית (21.7%) מתלמידי יב' יוצאי אתיופיה (בתש"ע – 2009/10) התחילו ללמוד במוסדות להשכלה גבוהה בתוך שמונה שנים מסיום התיכון (עד תשע"ח – 2017/18), לעומת 43.9% בקרב שאר תלמידי יב' באותו המחזור (פי 2 לערך). בקרב יוצאי אתיופיה, אחוז הבנות שהתחילו ללמוד היה גבוה מאחוז הבנים (31.4% לעומת 10.5%, בהתאמה). עם זאת, הוא עדיין היה נמוך מהאחוז בקרב כלל תלמידות יב' (52.6%). מספר הסטודנטים יוצאי אתיופיה במוסדות להשכלה גבוהה נמצא במגמת עלייה בשנים האחרונות, מ-2,372 בתשע"ב (2011/12) ל-3,291 בתשע"ח (2017/18). מספר הסטודנטים יוצאי אתיופיה שלמדו **לתואר ראשון** היה 2,869 (1.5% מכלל הסטודנטים). אחוז גבוה של יוצאי אתיופיה למדו את התחומים: עסקים ומדעי הניהול (3.0%), מקצועות עזר רפואיים (2.0%) ומדעי החברה (1.9%), ואחוז נמוך למדו את התחומים: חקלאות (0.45%), רפואה (0.5%) ומדעי הטבע ומתמטיקה (0.6%). באותה שנה למדו יוצאי אתיופיה בעיקר במכללות האקדמיות ופחות באוניברסיטאות. מספר הסטודנטים יוצאי אתיופיה שלמדו **לתואר** **שני** היה 386 **ולתואר** **שלישי** 24. האחוז של יוצאי אתיופיה בקרב הסטודנטים לתארים שני ושלישי היה נמוך (0.7% ו-0.2%, בהתאמה). תחומי הלימוד העיקריים של יוצאי אתיופיה בלימודי התואר השני היו: מדעי החברה (26%), עסקים ומדעי הניהול (25.9%) ומדעי הרוח (25%).



ציור 5: אחוז הפעולות המבוצעות מבין כלל הפעולות, שתוכננו על ידי משרדי הממשלה במסגרת התוכנית הממשלתית לשילוב יוצאי אתיופיה, 2017.

בחינת היקף היישום של הפעולות בשנת 2017 [5] מצביע על כך, שלאחר שנת 2016 ,שהייתה שנת ההיערכות במרבית המשרדים, שנת 2017 הביאה עימה יישום של הרוב המכריע (83%) של הפעולות שתוכננו, אם כי חלקן לא בוצעו במלואן (ברוב המקרים כיוון שהביצוע לא החל מיד בתחילת השנה). כפי שניתן לראות מציור 5 , 59% מבין הפעולות בוצעו במלואן (מעל 85% ביצוע) ו- 10% מהפעולות אינן מבוצעות כלל.

# **יישום "דרך חדשה" בבאר שבע - ראיון עם מנהלת צוות עובדים סוציאליים [6]**

ליישום "דרך חדשה" בבאר שבע נבנה הקורס להכשרת אנשי הצוות, מנהלים ועובדים סוציאליים בעירית באר שבע: "עמדות ודעות קדומות - מתאוריה לפרקטיקה"

רציונל הקורס הינו: שתוכנית הטיפול של משרד הרווחה במשפחות יוצאי אתיופיה, מחייבות הסתכלות מעודכנת בהיבטי עמדות וערכים של העובדים הסוציאליים, בהעמקת השימוש בעקרונות של עבודה סוציאלית מודעת הקשר תרבותי ובניית מענים אשר יאפשרו למשפחות השתלבות בשירותי הרווחה האוניברסאליים בפרט ובחברה הישראלית בכלל.

מטרת הקורס: העמקת המודעות של העובדים הסוציאליים לעמדות האישיות והמקצועיות בטיפול במשפחות מתרבויות ששונות מתרבות הרוב, שינוי עמדות אישיות וארגוניות, התאמת תהליכי עבודה ארגוניים בהיבט של כשירות תרבותית, המלצות לשינויים נדרשים בשירותי הרווחה האוניברסאליים לצורך העלאת הצריכה שלהם על ידי יוצאי אתיופיה.

בבאר שבע ישנה חלוקה גיאוגרפית לשמונה אזורים ועל כל אזור גיאוגרפי מופקד צוות עובדים סוציאליים. בצוות של המרואיינת 10 עובדים סוציאליים המטפלים בכ- 600 משפחות ולרשותם תקציב שנתי של 200 אש"ח. קרי, עובד סוציאלי אחד לכ- 60 משפחות ותקציב ממוצע שנתי של כ- 330 ש"ח למשפחה. ראוי לציין כי בצוות של המרואיינת שני עובדים סוציאליים ממוצא אתיופי ועובד אחד נשוי לאתיופית. הכשרתם של שני העובדים הסוציאליים האתיופיים מעניין לכשעצמו. הם היו מורים שגויסו לתפקיד סיוע לעובדים הסוציאליים בתקשורת עם האוכלוסייה האתיופית. בהמשך נשלחו ללימודי עבודה סוציאלית והפכו לעובדים סוציאליים.

מאחר והאוכלוסייה האתיופית זקוקה אך ממעיטה להשתמש בשירותים הסוציאליים שהעריה מספקת הוחלט להשקיע בהנגשה. לשם כך התקבלו תקנים נוספים של עובדים סוציאליים, מלווים ותקציב ייעודי. מלווה, הינו אקדמאי בעל תואר ראשון מהקהילה האתיופית ותפקידו לסייע במיצוי זכויות המטופלים. התקנים והתקציב הנוסף מופנה למשפחות שנבחרו ל"דרך חדשה". לדרך החדשה נבחרות משפחות אתיופיות מתוך כלל המשפחות האתיופיות המטופלות כשהקריטריון העיקרי הינו החסם השפתי.

באוכלוסיית המטופלים של המרואיינת זוהו 10 משפחות אתיופיות ספציפיות העונות על הקריטריון המרכזי הנ"ל. כדי לטפל באוכלוסייה הנ"ל, הצוות של המרואיינת גדל בחצי משרה של עובד סוציאלי ומשרה של מלווה והתקבל תקציב נוסף של 30 אש"ח. קרי, עובד סוציאלי ל- 20 משפחות "דרך חדשה", מלווה ל- 10 משפחות "דרך חדשה" ותקציב ממוצע של 3,000 ש"ח למשפחה מ"דרך חדשה". משמע, פי 3 תשומת לב של העובד הסוציאלי (ללא שקלול המלווה) ופי 10 תקציב בהשוואה למטופלים אחרים.

כאמור, בבאר שבע 8 צוותים בחלוקה גיאוגרפית מתוכם 4 ב"דרך חדשה" (סה"כ 50 משפחות ב"דרך חדשה"). בנוסף יש מחלקות כגון נוער בסיכון, קשישים מרכז הורים וילדים ועוד המיישמים גם הם "דרך חדשה".

לכל משפחה שנבחרה לתוכנית נבנתה "חליפה אישית": תוכנית טיפול בהתאם לצרכים של המשפחה, כשהדגש הוא העצמה וחיזוק המערכת המשפחתית, על ידי סיוע במיצוי זכויות מול שירותים אחרים בקהילה, שילוב ילדים בחוגים, שילוב הורים במרכז תעסוקה, שילוב באולפן והכשרה מקצועית. כל זאת בנוסף לתקציב שיש עבור כל משפחה לציוד בסיסי.

סל התקציב הנוסף שמקבלים (30 אש"ח) עבור 10 המשפחות מיועד עבור סיוע כגון: אבחונים למבוגרים וילדים רגשי תרבות (מכון פוירשטיין), העשרה, צרכים מיוחדים (כגון: מקרר, מיטות וכו') פעילויות חברתיות (כגון טיולים, כיבוד במהלך הטיול), הדרכה להורים בשפתם, סדנאות (חיזוק יחסי הורים ילדים, מיומנויות חיים, ניהול תקציב בייתי), רכש ציוד מקצועי אישי (מכונת תפירה, ערכה לטיפול בציפורניים וכו') ועוד.

בנוסף, בוצע שולחן עגול של העריה ועמותות שונות (כגון לתת, באר שובע ועוד) והוסכם כי התרומות יחולקו בהתאם לרשימות העובדים הסוציאליים. כך שהם יכולים לנתב אותם למשפחות "דרך חדשה".

# **סיכום**

ב- 2008, מתוך רצון לשנות את המצב הקיים, התקבלה החלטת ממשלה ל"תכנית חומש לשיפור קליטת בני העדה האתיופית". בשנת 2013 פרסם משרד מבקר המדינה את דוח 63 ג' ומתח ביקורת חריפה על ניהול תכנית החומש לקליטה ושילוב יוצאי אתיופיה בחברה הישראלית. בעקבות זאת, החלה להתבסס ההכרה כי יש להפסיק את הפעילויות המבדלות ולהטמיע תפיסות עבודה שוויוניות הרואות את יוצאי אתיופיה כאזרחים ישראלים לכל דבר, אשר האחריות הממשלתית כלפיהם אינה שונה מזו של כל אזרח ישראלי אחר. ב- 18/1/2016 הממשלה אישרה את התכנית לשילוב יוצאי אתיופיה בחברה הישראלית בפריסה ארבע שנתית. כאשר היעד המרכזי הינו "שילובם של אלפי עובדים ועובדות בתעסוקה איכותית והולמת, תוך הגדלת רמת ההשתכרות ושיעורי התעסוקה".

עבודה זו מציגה את הרקע ההיסטורי והמאפיינים של הקהילה האתיופית בישראל. העבודה מציגה את "מדיניות הממשלה לשילוב יוצאי אתיופיה בחברה הישראלית - דרך חדשה", שכוללת את **הנקודות מרכזיות הבאות לשילוב יוצאי אתיופיה:**

* תכניות המבדלות את יוצאי אתיופיה שאינם עולים חדשים משאר החברה הישראלית ייסגרו, ותעשה בחינה מחודשת של התוכנית והמסגרות הנפרדות הרבות הקיימות ליוצאי אתיופיה.
* צה"ל יסגור את התוכניות הצבאיות המבדלות, שאליהן הופנו ברובם ישראלים ממוצא אתיופי שנולדו בארץ.
* אגפים במשרדי הממשלה שנועדו רק ליוצאי אתיופיה יוטמעו במערך הכללי של המשרדים, ויקודם באמצעות נציבות המדינה ייצוג הולם של יוצאי אתיופיה במשרדים הממשלתיים.
* יבוטלו תגבורים נפרדים לתלמידים יוצאי אתיופיה במערכת החינוך.
* יבוצעו תכניות פינוי-בינוי בשכונות הדורשות שיקום, שבהן מתגוררים יוצאי אתיופיה.

בעבודה מוצגת, תמונת המצב שזוהתה בדו"ח "דרך חדשה - מדיניות הממשלה לשילוב יוצאי אתיופיה בחברה הישראלית", שהופץ בספטמבר 2016 וסוקר את הפעולות שנקטה הממשלה במהלך השנתיים שחלפו מאז ההחלטה בנושא. ותמונת מצב נכון ל- 2017 בהתאם לנתוני הלשכה למסחר וסטטיסטיקה. להלן, **תמצית הנתונים:**

* בסוף שנת 2017 מנתה האוכלוסייה ממוצא אתיופי בישראל 148.7 אלף תושבים. 87.0 אלף ילידי אתיופיה ו-61.7 אלף ילידי ישראל שאביהם נולד באתיופיה.
* בשנת 2017 הגיעו מאתיופיה לישראל 1,467 איש (מהם 37 עולים ו-1,430 דרך איחוד משפחות).
* יותר מ-60% מהאוכלוסייה ממוצא אתיופי מתגוררת בשני מחוזות עיקריים: מחוז המרכז (כ-38%) ומחוז הדרום (כ-24%). בסוף שנת 2017, מבין היישובים העירוניים היישוב שבו מספר התושבים ממוצא אתיופי הגבוה ביותר היה נתניה (כ-11.7 אלף איש), ואילו היישוב שבו אחוז התושבים ממוצא אתיופי הגבוה ביותר מכלל אוכלוסיית היישוב, היה קריית מלאכי (16.5%).
* בני האוכלוסייה ממוצא אתיופי נישאים בגיל מבוגר יותר בהשוואה לכלל האוכלוסייה היהודית.
* 88% מהנישאים ממוצא אתיופי נישאו לבן/בת זוג מאותו המוצא, גברים יותר מנשים (92% ו-85%, בהתאמה).
* שיעור הגירושין בקרב האוכלוסייה ממוצא אתיופי הוא יותר מפי שניים משיעור הגירושין באוכלוסייה היהודית (19 מכל אלף נשואים, לעומת 9 מכל אלף בקרב כלל היהודים).
* לידות - בשנת 2017 נולדו 3,809 תינוקות לנשים ממוצא אתיופי. באותה שנה, מספר הילדים הממוצע שאישה ממוצא אתיופי צפויה ללדת במהלך חייה היה 2.97 ילדים.
* אחוז המשפחות החד-הוריות בקרב המשפחות ממוצא אתיופי גבוה במיוחד - כ-26%, יותר מפי שניים מאחוז המשפחות החד-הוריות בכלל האוכלוסייה ובקרב המשפחות היהודיות והאחרות (כ-12%).
* בשנת הלימודים תשע"ז (2016/17) למדו בפיקוח הממלכתי-דתי 44.9% מהתלמידים ממוצא אתיופי (חינוך יסודי ועל-יסודי). שיעור זה נמצא במגמת ירידה בעשור האחרון (לעומת 57.2% בשנת הלימודים תשס"ז).
* שיעור הניגשים לבחינות הבגרות מבין תלמידי כיתות יב' יוצאי אתיופיה הגיע ב-2017 ל-91.3% בהשוואה ל-94.5% בקרב כלל החינוך העברי.
* מספר הסטודנטים יוצאי אתיופיה במוסדות להשכלה גבוהה נמצא במגמת עלייה בשנים האחרונות, מ-2,372 בתשע"ב (2011/12) ל-3,291 בתשע"ח (2017/18).
* ההכנסה הכספית נטו למשק בית בקרב יוצאי אתיופיה הסתכמה ב-11,245 ש"ח לעומת 15,751 ש"ח בכלל משקי הבית באוכלוסייה. ההוצאה הכספית עמדה על 7,037 ש"ח, לעומת 12,792 ש"ח בכלל האוכלוסייה.

מנתונים אלו ניתן ללמוד כי **חל שיפור בשילובה של הקהילה האתיופית בישראל אך עדיין קיימים פערים ואתגרים** הנדרשים להמשך טיפול:

* יישום מיטבי של המדיניות ברמת התוכניות וברמת האחריות הבירוקרטית.
* להבטיח שהשירותים המסופקים על ידי הממשלה יעברו את השינוי הנדרש, ויסופקו בהתאם לאבני היסוד. משמע, להבטיח שתכניות קיימות אינן פועלות עוד במתכונת מבדלת, שהן מחזקות את הסמכות ההורית ואת התא המשפחתי ורואות בכל אחד פרט בעל צרכים אינדיבידואליים, בהתאם לאבני היסוד.
* הקמת צוות יישום ומעקב במשרד ראש הממשלה שתפקידו לרכז את תהליך המעקב אחר ביצוע התכנית.

בבאר שבע, כדי ליישם "דרך חדשה" נבנה הקורס: "עמדות ודעות קדומות - מתאוריה לפרקטיקה" להכשרת אנשי הצוות, מנהלים ועובדים סוציאליים, במטרה להנגיש את השירותים הסוציאליים לאוכלוסייה האתיופית שהעריה מספקת והאוכלוסייה האתיופית ממעיטה מלהשתמש בהם. לשם כך התקבלו תקנים נוספים של עובדים סוציאליים, מלווים ותקציב ייעודי.

לכל משפחה שנבחרה לתוכנית נבנתה "חליפה אישית": תוכנית טיפול בהתאם לצרכים של המשפחה, כשהדגש הוא העצמה וחיזוק המערכת המשפחתית, על ידי סיוע במיצוי זכויות מול שירותים אחרים בקהילה, שילוב ילדים בחוגים, שילוב הורים במרכז תעסוקה, שילוב באולפן והכשרה מקצועית.

# **סימוכין**

1. דרך חדשה - מדיניות הממשלה לשילוב יוצאי אתיופיה בחברה הישראלית, ספטמבר 2016.
2. ניב דיין, השתלבות יוצאי אתיופיה בישראל - תמונת מצב, אוגוסט 2014, המרכז האקדמי רופין.המיתוס הפרטי של יהודי אתיופיה, הסתדרות המורים, פנים-תרבות חברה וחינוך, 2003, גיליון 26.
3. עדנהבוסטין, מחקרים בקליטת העלייה: חברה ותרבות גברים יוצאי אתיופיה: מדוע כל כך קשה להם?, 2008, הד האולפן החדש 94**,** [file:///C:/Users/rharari/Documents/מבל%202018/חברה/hed\_18\_94\_edna\_bustin.pdf](file:///C%3A/Users/rharari/Documents/%D7%9E%D7%91%D7%9C%202018/%D7%97%D7%91%D7%A8%D7%94/hed_18_94_edna_bustin.pdf)
4. האוכלוסייה ממוצא אתיופי בישראל - לקט נתונים לרגל חג הסיגד, 5 בנובמבר 2018, הלשכה למסחר וסטטיסטיקה [file:///C:/Users/rharari/Documents/מבל%202018/חברה/המיתוס%20הפרטי%20של%20יהודי%20אתיופיה\_.html](file:///C%3A/Users/rharari/Documents/%D7%9E%D7%91%D7%9C%202018/%D7%97%D7%91%D7%A8%D7%94/%D7%94%D7%9E%D7%99%D7%AA%D7%95%D7%A1%20%D7%94%D7%A4%D7%A8%D7%98%D7%99%20%D7%A9%D7%9C%20%D7%99%D7%94%D7%95%D7%93%D7%99%20%D7%90%D7%AA%D7%99%D7%95%D7%A4%D7%99%D7%94_.html)
5. התכנית הממשלתית לשילוב יוצאי אתיופיה סיכום פעילות לשנת 2017. משרד ראש הממשלה, <http://www.pmo.gov.il/policyplanning/mimshal/Documents/peilut130618.pdf>
6. יישום "דרך חדשה" ראיון עם מנהלת צוות עובדים סוציאליים בבאר שבע.